ઘણી અસ્પષ્ટતાઓ વચ્ચે એક વાત સ્પષ્ટ સમજાય છે તે એ કે, તોગડિયા મોદીની સફળતાથી બિલકુલ રાજી નથી. આક્રમક અને વિવાદિત ભાષણોથી જાણીતા તોગડિયા સાથે વર્ષો પહેલાં નરેન્દ્ર મોદીને સારા સંબંધો ભલે રહ્યા હતા, પરંતુ મોદી ગુજરાતના મુખ્યમંત્રી બન્યા એ પછીથી બંને વચ્ચેના સંબંધો સતત કથળતા ગયા. ૨૦૦૭ની ગુજરાત વિધાનસભાની ચૂંટણી પછી તો બંનેના સંબંધોમાં ઘણી કડવાશ આવી ગઈ. કેટલાક ભાજપના નેતાઓને એવું લાગે છે કે ગત ગુજરાત વિધાનસભાની ચૂંટણીમાં તોગડિયા અને વીએચપી કાર્યકરોએ ભાજપના વિરોધમાં કામ કર્યું હતું. ભાજપના એક સિનિયર નેતા કહે છે, ‘તોગડિયાએ પાટીદાર આંદોલનને ઠારવાને બદલે ભડકાવવાનું કામ કર્યું હતું. અમે આ વખતે ૧૦૦ સીટોનો આંકડો પાર ન કરી શક્યા એમાં આ પણ એક મોટું કારણ હતું.’ એવું ચર્ચાય છે. તોગડિયાને આરએસએસ તરફથી સ્પષ્ટ નિર્દેશ આપી દેવાયો હતો કે તેમણે રાજનીતિક મુદ્દાઓમાં દખલ ન દેવી, તેમ છતાં ચૂંટણી પહેલાં તોગડિયાએ ખેડૂતો અને યુવા રેલીઓને સંબોધી અને સરકાર વિરોધી માહોલ બનાવવાની કોશિશ કરી. ગત ૨૯ ડિસેમ્બરે ભુવનેશ્વરમાં વીએચપીની કાર્યકારી બોર્ડની બેઠક મળી હતી. સંઘના કેટલાક નેતાઓએ કોશિશ કરી કે પ્રવીણ તોગડિયા ફરી કાર્યકારી અધ્યક્ષ ન બને, પરંતુ તેમનું ન ચાલ્યું.